Situație critică la Galați. Zeci de bolnavi de Covid-19 aşteaptă zile în șir transferul, fără să fie trataţi.
32 de bolnavi de Covid-19 așteptau să fie transferați de la Spitalul de Urgență din Galați. Spitale suport pline, serviciu de ambulanță care nu face față.
Zeci de oameni bolnavi de Covid-19 aşteaptă zile întregi într-o zonă tampon organizată la Spitalul de Urgenţă Galaţi, pentru a fi transferați la spitale suport. Acestea sunt pline şi nici ambulanţele nu fac faţă solicitărilor de transport al pacienţilor.Iată ce spune medicul Ionuț Băneșanu, purtătorul de cuvânt al Spitalului Județean de Urgenţă Galaţi: "Pe 23 noiembrie, la Spitalul Clinic de Urgenţă sunt 32 pacienţi confirmaţi cu COVID 19 care aşteaptă să fie transferaţi către spitale suport COVID. Dintre aceştia, 12 sunt internaţi în secţia tampon, iar 20 sunt cantonaţi în containerele special amenajate din cadrul secţiei UPU Smurd.“ "O parte din pacienţi aşteaptă confirmarea de vineri pentru a fi transferaţi. În acest sens, pentru fiecare pacient s-a luat legătura cu CCNI şi aşteptăm deciziile de transfer. Facem menţiunea că în cadrul unităţii noastre nu se poate acorda tratament antiviral specific acestor pacienţi, nefiind spital COVID“, mai spune Ionuț Băneșanu.